KIRJALLINEN KYSYMYS E-0873/01 esittäjä(t): Ilda Figueiredo (GUE/NGL) komissiolle. Vaarallisten teollisuusjätteiden poltto Outãon sementtitehtaassa Arrábidan luonnonpuistossa.



Virallinen lehti nro 340 E , 04/12/2001 s. 0113 - 0114



KIRJALLINEN KYSYMYS E-0873/01 esittäjä(t): Ilda Figueiredo (GUE/NGL) komissiolle (22. maaliskuuta 2001) Aihe: Vaarallisten teollisuusjätteiden poltto Outãon sementtitehtaassa Arrábidan luonnonpuistossa Setúbalin alueen asukkaat ovat lähettäneet komissiolle allekirjoittamansa vetoomuksen, jossa he vastustavat Portugalin hallituksen aikomusta sijoittaa vaarallisten ja myrkyllisten ongelmajätteiden yhteispolttolaitos Arrábidan luonnonpuistoon Outãon sementtitehtaalle (valitus N:o 98/5064). Tämä alue on suojelukohde, ja kansallisomaisuutena se on huomattavan arvokas historiallisesti, maisemallisesti, kulttuurisesti, yhteiskunnallisesti ja matkailullisesti. Vetoomuksen allekirjoittajien mukaan ympäristövaikutusten arviointia ei kuitenkaan ole tehty, mikä on direktiivien 85/337/ETY(1) ja 97/11/EY(2) vastaista. Portugalin hallituksen mielestä yksityisen tahon tekemä ympäristövaikutustutkimus olisi riittävä. Tämän sementtitehtaiden konsortio SCORECO tekikin, mutta sen sijaan ympäristövaikutusten arviointia, jonka tekijänä ja valvojana pitää olla puolueeton elin, ei ole tehty. Edellä mainittujen direktiivien oikea tulkinta kuitenkin edellyttää sitä ja se on tunnustettu Portugalissa 26. helmikuuta annetussa asetuksessa N:o 74/2001, jolla kumotaan 3. toukokuuta annetun asetuksen N:o 69/2000 46 artiklan 3 kohta, joka perustui mainittujen direktiivien suppeaan tulkintaan. Miten komissio suhtautuu valitukseen, joka koskee vaarallisten teollisuusjätteiden polttoa Outãon sementtitehtaassa Arrábidan luonnonpuistossa? (1) EYVL L 175, 5.7.1985, s. 40. (2) EYVL L 73, 14.3.1997, s. 5. Margot Wallströmin komission puolesta antama vastaus (10. toukokuuta 2001) Arvoisa parlamentin jäsen viittaa valitukseen N:o 98/5064, jonka allekirjoittaneet kansalaiset vastustavat Arrábidan luonnonpuistossa sijaitsevan Outãon sementtitehtaan hanketta vaarallisten jätteiden yhteispolttolaitoksen perustamiseksi. Valituksen tekijöiden ja parlamentin jäsenen mukaan hankkeen vaikutuksia ei ole tutkittu ennalta. Hanke ei siis ole heidän mukaansa 3 päivänä maaliskuuta 1997 annetulla neuvoston direktiivillä 97/11/EY muutetun tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annetun neuvoston direktiivin 85/337/ETY mukainen. Kuten edellä mainitun valituksen tekijöille selitettiin ja myöhemmin myös parlamentille esitetyn vetoomuksen (N:o 1072/98) jatkovastauksessa annettiin ymmärtää, komissio on hankkeen perusteellisesti tutkittuaan sitä mieltä, ettei hanke ole ristiriidassa direktiivin 85/337/ETY eikä luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY(1) sovellettavien säännösten kanssa. Kuten kirjallisesta kysymyksestä käy ilmi, rakennuttaja Scoreco valitsi vaikutustutkimuksen tehneet yritykset, mutta se ei tee arvioinnista direktiivin 85/337/ETY vastaista. Direktiivissä ei kielletä hankevastaavaa tilaamasta vaikutustutkimuksia vaan pikemminkin päinvastoin: direktiivin 5 artiklan mukaan rakennuttajan velvollisuutena on toimittaa arviointiin tarvittavat tiedot, joista käyvät ilmi hankkeen mahdolliset ympäristövaikutukset, toimet haitallisten vaikutusten minimoimiseksi sekä näiden tietojen yleistajuinen tiivistelmä. Lopuksi on syytä vielä tarkentaa, että asetuksella 74/2001 kumottiin asetuksen 69/2000 säännös, jonka mukaan kyseisen asetuksen soveltamisalaan eivät kuulu hankkeet, joiden vaikutustutkimukset on jätetty niistä vastaavalle viranomaiselle ennen asetuksen voimaantuloa. Asetuksen 74/2001 osalta voidaan siis todeta, että edellä mainitut lakitekstit koskevat direktiivin 97/11/EY saattamista osaksi Portugalin lainsäädäntöä eikä kyseistä direktiiviä voitu soveltaa tarkasteltavaan hankkeeseen. Direktiivin 97/11/EY 3.3 artiklan mukaan hankkeet, joiden vahvistamispyyntö on jätetty toimivaltaiselle viranomaiselle ennen 14. maaliskuuta 1999, kuuluvat direktiivin 85/337/ETY alkuperäiseen soveltamisalaan eivätkä direktiivillä 97/11/EY muutettuun soveltamisalaan. Kyseisestä hankkeesta ilmoitettiin toimivaltaiselle viranomaiselle ennen 14. maaliskuuta 1999. (1) EYVL L 206, 22.7.1992.